text: Blake og Mortimer
  
  publiceret: 2023-05-17 06:52:11+02:00
  Blake og Mortimer er en tegneserie oprindelig skrevet og tegnet af belgieren Edgar P. Jacobs (1904-1987).
  Serien er ofte beskyldt for at være en teksttung og en ikke særlig elegant version af Hergé’s Tintin's oplevelser, men serien er i de senere år blevet værdsat blandt andre kunstnere og blandt tegneseriekritikere.
  De vigtigste hovedpersoner i serien er Philip Mortimer, en anset britisk videnskabsmand, og hans ven kaptajn Francis Blake fra MI5. Deres gennemgående antagonist er deres svorne fjende, oberst Olrik, som optræder i næsten alle albums. Deres møder foregår i en række genrer (fra detektivgenren til science-fiction), og omhandler temaer som tidsrejser, Atlantis, Ægyptologi og spionage.
  Fortællingerne er oftest struktureret omkring en klassisk tre-akts struktur: Historien begynder med, at der introduceres til en verserende sag (fx tyverier, spionage, mord), som de to hovedpersoner involveres i og efter forviklinger bidrager til at løse. Som afslutning reflekterer personerne ofte over deres oplevelser.
  Historierne er samtidige og baseret på virkelige miljøer, så de første albums har et klassisk 1950'er-look, mens senere albums er præget af senere perioder.
  Tegnestilen er præget af den såkaldte ”klare linje” (Ligne Claire) som vi også kender fra George ”Hergé” Remi, men serien har også en udbredt brug af dialog- og fortællertekster.
  Seriens nogle gange lidt massive brug af tekster har affødt kritik af historierne for at være mere verbale end visuelt orienterede. Dette er dog ikke retfærdigt, da Jacobs billeder nok ikke har Hergé's tilgængelighed og lethed, men til gengæld er præget af en meget avanceret og sofistikeret detaljerigdom.
  Jacobs var en legendarisk perfektionist, og det var nærmest en besættelse for ham at gøre sine tegninger og fortællinger så troværdige og realistiske som muligt. Hans værker var ofte baseret på studier i bøger, studierejser, ekspertkonsultationer m.m.
  Serierne er også i de senere år blevet fremhævet for de meget atmosfæriske og stilfulde billeder og de stramme fortællinger, der blander det fantastiske med det genkendelige.
  Siden Jacobs død i 1987 er der udgivet nye albums af separate hold af kunstnere og forfattere bl.a. Jan Van Hamme/Ted Benoit, Yves Sente/Andre Juillard og ikke mindst François Schuiten (f. 1956), som er en stor fan af Jacobs' arbejde.